Ka ge e be e bolokilwe ka nywagakgolo e mentši moo go omilego kua Egipita, codex yeo e bego e tlemilwe ka letlalo e be e rathagana. Diithuti tše mmalwa di ile tša bontšhwa codex ganyenyane ka 1983; eupša e be e bitša kudu gomme ya se ke ya rekwa. Go se šetšwe le go bewa ga codex moo go sa swanelago ka nywaga e mentši go ile gwa dira gore e rathagane ka lebelo. Ka 2000, e ile ya rekwa ke moreki wa dilo tša kgale wa Switzerland. O ile a feleletša a e neile sehlopha sa ditsebi tša ditšhabatšhaba seo, se šoma se thekgwa ke mokgatlo o bitšwago Maecenas Foundation for Ancient Art le wa National Geographic Society, se ilego sa fiwa mošomo o raraganego wa go tsošološa le go lokiša codex, yeo dikarolo tše dingwe tša yona di bego di rathagane ka diripana. Sehlopha se gape se be se tlo dira phetho ya gore codex yeo e na le nywaga e mekae, gotee le go fetolela le go hlatholla dikagare tša yona.